REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/259-21

17. jun 2021. godine

B e o g r a d

Z A P I S N I K

19. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 16. JUNA 2021. GODINE

Sednica je počela u 17,00 časova.

 Sednicom je predsedavala Sandra Božić, predsednik Odbora.

 Sednici su prisustvovali: Vuk Mirčetić, Lav Grigorije Pajkić, Jovan Kolundžija, mr Jadranka Jovanović, Miloš Terzić, Milica Obradović, Snežana Paunović, Rozalija Ekres, Nataša Mihailović Vacić i Željko Tomić, članovi Odbora.

Sednici su prisustvovali: Nebojša Bakarec (Ivan Tasovac), Zoran Tomić (mr Jadranka Jovanović) i Jelena Mihailović (Snežana Paunović), zamenici članova Odbora.

 Sednici nisu prisustvovali: prof. dr Marko Atlagić, Aleksandar Čotrić, Milena Popović i Mira Petrović, kao ni njihovi zamenici.

 Predsedavajuća je obavestila članove Odbora da je sednicu sazvala u roku kraćem od tri dana, zbog potrebe da Odbor odredi dodatni rok za uređivanje podnetog predloga kandidata za člana Saveta Regulatornog tela za elektronske medije, koje su predložila udruženja filmskih, scenskih i dramskih umetnika i udruženja kompozitora u Republici Srbiji

 Na predlog predsedavajućeg, članovi Odbora su, jednoglasno (12 za) usvojili sledeći

D n e v n i r e d

1. Određivanje dodatnog roka za uređivanje podnetog predloga kandidata za člana Saveta Regulatornog tela za elektronske medije, koje su predložila udruženja filmskih, scenskih i dramskih umetnika i udruženja kompozitora u Republici Srbiji.

Pre prelaska na razmatranje utvrđenog dnevnog reda Odbor je, jednoglasno (12 za) usvojio:

- Zapisnik 16. sednice Odbora za kulturu i informisanje, održane 17. maja 2021. godine.

- Zapisnik 17. sednice Odbora za kulturu i informisanje, održane 19. maja 2021. godine.

- Zapisnik 18 sednice Odbora za kulturu i informisanje, održane 25. maja 2021. godine.

PRVA TAČKA DNEVNOG REDA: Određivanje dodatnog roka za uređivanje podnetog predloga kandidata za člana Saveta Regulatornog tela za elektronske medije, koje su predložila udruženja filmskih, scenskih i dramskih umetnika i udruženja kompozitora u Republici Srbiji

U uvodnim napomenama, predsednik Odbora Sandra Božić, podsetila je prisutne članove da je Odbor za kulturu i informisanje na 18. sednici Odbora za kulturu i informisanje, održanoj 25. maja 2021. godine, doneo Odluku o pokretanju postupka za predlaganje kandidata za izbor člana Saveta Regulatornog tela za elektronske medije.

Istakla je da je služba Odbora postupajući po tački 5. ove odluke, a u skladu sa članom 10. stav 1. Zakona o elektronskim medijima, Javni poziv za predlaganje kandidata za izbor člana Saveta Regulatornog tela za elektronske medije objavila 28. maja 2021. godine u Službenom glasniku Republike Srbije, dnevnom listu Politika i na internet stranici Narodne skupštine.

 Navela je da su na osnovu člana 10. stav 2. Zakona o elektronskim medijima, udruženja filmskih, scenskih i dramskih umetnika i udruženja kompozitora u Republici Srbiji imala rok od 15 dana, da dostave obrazloženi predlog dva kandidata za člana Saveta Regulatora, a da je svoj predlog dva kandidata dostavilo jedino Udruženje filmskih umetnika Srbije, koje je za kandidate predložilo Božidara Zečevića i Stanka Crnobrnju.

 Imajući u vidu činjenicu da Udruženje filmskih umetnika Srbije nije dostavilo uverenja da kandidati nisu osuđivani na kaznu zatvora od najmanje šest meseci, predložila je da Odbor na osnovu člana 10. stav 6. Zakona o elektronskim medijima, produži rok za dostavu dokaza o ispunjenosti uslova do 27. juna 2021. godine.

 Nije bilo diskusije.

 Odbor je, jednoglasno (12 za), odredio dodatni rok za dostavu dokaza o ispunjenosti uslova za kandidate za člana Saveta Regulatornog tela za elektronske medije, do nedelje 27. juna 2021. godine, za udruženje koje je u propisanom roku dostavilo svoj predlog kandidata.

 Sednica je završena u 17,05 časova.

SEKRETAR PREDSEDNIK

 Dana Gak Sandra Božić